CELEX: 
Language: sl
Date: 2017-04-05 00:00:00
Title: IZVEDBENA UREDBA KOMISIJE (EU) …/… o spremembi Izvedbene uredbe Komisije (EU) 2015/378 o pravilih za uporabo Uredbe (EU) št. 514/2014 Evropskega parlamenta in Sveta v zvezi z izvajanjem postopka za letno potrditev obračuna in postopka za potrditev skladnosti

IZVEDBENA UREDBA KOMISIJE (EU) …/…
            
            
               z dne 5.4.2017
            
            
               o spremembi Izvedbene uredbe Komisije (EU) 2015/378 o pravilih za uporabo Uredbe (EU) št. 514/2014 Evropskega parlamenta in Sveta v zvezi z izvajanjem postopka za letno potrditev obračuna in postopka za potrditev skladnosti
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz
                  1
                in zlasti člena 47(6) Uredbe,
            
            
               ob upoštevanju naslednjega:
            
            
               (1)V okviru prve letne potrditve obračunov, ki je bila izvedena v skladu s členom 1 Izvedbene uredbe Komisije (EU) 2015/378
                  2
               , se je izkazalo, da je treba pojasniti situacijo v zvezi z letnimi zneski predhodnega financiranja, ki niso bili v celoti obračunani v predloženih letnih zaključnih računih.
            
            
               (2)Treba je določiti ureditev za izvajanje postopka za potrditev skladnosti in zlasti pravila o merilih za določitev stopnje finančnega popravka, ki ga lahko Komisija po zaključku tega postopka izvede v skladu s členom 47 Uredbe (EU) št. 514/2014.
            
            
               (3)Za zagotovitev pravne varnosti in enakega obravnavanja vseh držav članic je bistveno pojasniti merila za ugotavljanje pomanjkljivosti pri učinkovitem delovanju sistemov upravljanja in nadzora, opredeliti glavne vrste takšnih pomanjkljivosti in določiti merila za določitev stopnje finančnega popravka.
            
            
               (4)Izvedbeno uredbo Komisije (EU) 2015/378 bi bilo zato treba spremeniti.
            
            
               (5)Ukrepi iz te uredbe so v skladu z mnenjem Odbora za sklada za azil, migracije in vključevanje ter za notranjo varnost –
            
            
               SPREJELA NASLEDNJO UREDBO:
            
            
               Člen 1
            
            
               Izvedbena uredba Komisije (EU) 2015/378 se spremeni:
            
            
               (1)člen 1 se spremeni:
            
            
               (a)odstavek 6 se nadomesti z naslednjim:
            
            
               „6. Kadar je znesek, ki ga je Komisija sprejela v sklepu o potrditvi letnih obračunov za proračunsko leto N, nižji od letnega zneska predhodnega financiranja za proračunsko leto N, se drugi znesek obračuna s prvim. Vsakršen preostali znesek predhodnega financiranja se obračuna v okviru poznejših potrditev obračunov.
            
            
               (b)Prvi pododstavek se uporablja tudi v primerih, ko država članica predloži letne zaključne račune, v katerih poroča o ničelnih plačilih.“;
            
         
         
            
               (c)odstavek 7 se črta;
            
            
               (2)vstavijo se naslednji členi:
            
            
               „Člen 3a
            
            
               Merila za ugotavljanje pomanjkljivosti pri učinkovitem delovanju sistema upravljanja in nadzora
            
            
               1.
                     Komisijina ocena učinkovitega delovanja sistema upravljanja in nadzora temelji na rezultatih vseh razpoložljivih revizij, ki jih izvajajo države članice, službe Komisije in Računsko sodišče, rezultatih preiskav, ki jih izvaja Evropski urad za boj proti goljufijam, ali drugih informacijah o skladnosti z merili za imenovanje iz člena 2(1) Delegirane uredbe Komisije (EU) št. 1042/2014*.
            
            
               Komisijina ocena zajema notranji nadzor nacionalnega programa, dejavnosti upravljanja in nadzora, ki jih izvaja odgovorni organ, in nadzorne in revizijske dejavnosti revizijskega organa ter temelji na preverjanju skladnosti s ključnimi zahtevami iz tabele 1 v Prilogi.
            
            
               2.
                     Skladnost s ključnimi zahtevami iz odstavka 1 na podlagi kategorij iz tabele 2 v Prilogi se uporabi za oceno učinkovitega delovanja vsakega pristojnega organa in za sprejetje splošne ugotovitve o sistemu upravljanja in nadzora. Pri splošni ugotovitvi o sistemu upravljanja in nadzora se upoštevajo morebitni olajševalni ali oteževalni dejavniki.
            
            
               3.
                     Vrste resnih pomanjkljivosti pri učinkovitem delovanju sistema upravljanja in nadzora so primeri, v katerih se za katero koli od ključnih zahtev iz točk 2, 4, 5, 8, 11, 12 ali 14 tabele 1 v Prilogi ali za dve ali več drugih ključnih zahtev iz navedene tabele oceni, da spadajo v kategorijo 3 ali 4 iz tabele 2 v Prilogi.
            
            
               Člen 3b
            
            
               Merila za uporabo in določitev stopnje finančnih popravkov
            
            
               1.
                     Kadar Komisija ugotovi eno ali več posameznih ali sistemskih nepravilnosti ali eno ali več pomanjkljivosti pri učinkovitem delovanju sistema upravljanja in nadzora (v nadaljnjem besedilu: sistemske pomanjkljivosti), uporabi finančne popravke.
            
            
               V tej uredbi nepravilnost pomeni vsako kršitev prava Unije ali nacionalnega prava oziroma vsako kršitev nacionalnih predpisov z dejanjem ali opustitvijo dejanja s strani upravičenca ali upravičencev, ki zaradi neupravičene postavke odhodkov škoduje ali bi lahko škodovala splošnemu proračunu Evropske unije.
            
            
               Znesek finančnega popravka se, kadar je mogoče, določi za vsak primer posebej in je enak točnemu znesku odhodka, ki je bil napačno zaračunan splošnemu proračunu Unije.
            
            
               Kadar Komisija ugotovi nepravilnosti v reprezentativnem vzorcu odhodkov v celotnem nacionalnem programu ali njegovem delu, preverjanje pravilnosti drugih odhodkov pa ne bi bilo stroškovno učinkovito, se lahko popravek določi z ekstrapolacijo rezultatov pregleda vzorca na preostalo populacijo, iz katere je bil izbran vzorec.
            
            
               Kadar Komisija ugotovi sistemske nepravilnosti ali sistemske pomanjkljivosti, popravka pa niti z ekstrapolacijo ni mogoče natančno količinsko opredeliti, se za odhodke, ki so prijavljeni za del prizadetega sistema v skladu z okvirnimi merili in lestvicami iz odstavkov 2 in 3, uporabi pavšalni finančni popravek.
            
            
               Pavšalni popravki se lahko uporabijo tudi v zvezi s posameznimi nepravilnostmi.
            
            
               2.
                     Stopnja pavšalnega popravka se določi ob upoštevanju naslednjih dejavnikov:
            
            
               (a)stopnje resnosti nepravilnosti ali sistemske pomanjkljivosti glede na celoten sistem ali njegov del ali glede na vrste prijavljenih odhodkov;
            
            
               (b)stopnje tveganja izgube, ki ji je proračun EU izpostavljen zaradi nepravilnosti ali sistemske pomanjkljivosti;
            
            
               (c)ranljivosti odhodkov v zvezi z goljufijami zaradi nepravilnosti ali sistemske pomanjkljivosti;
            
         
         
            
               (d)morebitnih olajševalnih ali oteževalnih dejavnikov.
            
            
               3.
                     Stopnja popravka se določi na naslednji način:
            
            
               (a)kadar so nepravilnosti ali sistemske pomanjkljivosti tako temeljne, pogoste ali razširjene, da pomenijo popolno odpoved sistema ter ogrožajo zakonitost in pravilnost vseh zadevnih odhodkov, se uporabi pavšalna stopnja 100 %;
            
            
               (b)kadar so nepravilnosti ali sistemske pomanjkljivosti tako pogoste in razširjene, da pomenijo zelo resno odpoved sistema ter ogrožajo zakonitost in pravilnost zelo velikega deleža zadevnih odhodkov, se uporabi pavšalna stopnja 25 %;
            
            
               (c)kadar do nepravilnosti ali sistemskih pomanjkljivosti pride zaradi nepopolnega, nepravilnega ali nerednega delovanja sistema, ki ogroža zakonitost in pravilnost velikega deleža zadevnih odhodkov, se uporabi pavšalna stopnja 10 %;
            
            
               (d)kadar do nepravilnosti ali sistemskih pomanjkljivosti pride zaradi nedoslednega delovanja sistema, ki ogroža zakonitost in pravilnost znatnega deleža zadevnih odhodkov, se uporabi pavšalna stopnja 5 %;
            
            
               če narava in resnost nepravilnosti ali sistemske pomanjkljivosti ne upravičujeta 5-odstotne stopnje popravka, se lahko stopnja v skladu z načelom sorazmernosti zniža na 2 %.
            
            
               4.
                     Če po uporabi finančnega popravka v proračunskem letu pristojni organ ne sprejme ustreznih popravnih ukrepov in se v naslednjem proračunskem letu ugotovijo iste nepravilnosti ali pomanjkljivosti, se lahko stopnja pavšalnega popravka zaradi trajanja nepravilnosti ali pomanjkljivosti poviša na stopnjo, ki ne presega naslednje stopnje na lestvici iz odstavka 3.
            
            
               *
                     Delegirana uredba Komisije (EU) št. 1042/2014 z dne 25. julija 2014 o dopolnitvi Uredbe (EU) št. 514/2014 v zvezi z imenovanjem odgovornih organov, njihovimi odgovornostmi glede upravljanja in nadzora ter statusom in obveznostmi revizijskih organov (UL L 289, 3.10.2014, str. 3).“;
            
            
               (3)doda se nova priloga, kot je določena v Prilogi k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 5.4.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 150, 20.5.2014, str. 112.
               
               
                  
                     (2)
                  Izvedbena uredba Komisije (EU) 2015/378 z dne 2. marca 2015 o pravilih za uporabo Uredbe (EU) št. 514/2014 Evropskega parlamenta in Sveta v zvezi z izvajanjem postopka za letno potrditev obračuna in postopka za potrditev skladnosti (UL L 64, 7.3.2015, str. 30).
               
            
      
    ---documentbreak--- 
      
         
         
            
               PRILOGA
            
            
               „PRILOGA
            
            
               Ključne zahteve za sisteme upravljanja in nadzora ter njihova klasifikacija glede na njihovo učinkovito delovanje
            
            
               (iz člena 3a Uredbe (EU) 2015/378)
            
            
            
               Tabela 1
            
            
               Ključne zahteve
            
            
                     
                  
                  
                     
                        Ključne zahteve za sisteme upravljanja in nadzora
                     
                  
                  
                     
                  
                  
                     
                        Zadevni organi
                     
                  
                  
                     
                  
                  
                     
                        Področje uporabe 
                     
                  
               
                     
                        1
                     
                  
                  
                     
                        Ustrezen opis in ločenost funkcij ter ustrezni sistemi poročanja in spremljanja, če odgovorni organ zaupa izvajanje nalog drugemu organu 
                     
                  
                  
                     
                        odgovorni/pooblaščeni organ
                     
                  
                  
                     
                        notranje okolje
                     
                  
               
                     
                        2
                     
                  
                  
                     
                        Ustrezen izbor projektov 
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora 
                     
                  
               
                     
                        3
                     
                  
                  
                     
                        Ustrezno obveščanje upravičencev, morebitnih upravičencev in javnosti
                     
                  
                  
                     
                        odgovorni/pooblaščeni organ
                     
                  
                  
                     
                        notranje obveščanje in sporočanje 
                     
                  
               
                     
                        4
                     
                  
                  
                     
                        Ustrezne kontrole
                     
                  
                  
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora
                     
                  
               
                     
                        5
                     
                  
                  
                     
                        Učinkoviti sistemi in postopki, ki zagotavljajo, da se hranijo vsi dokumenti v zvezi z odhodki in kontrolami ter se tako omogoči ustrezna revizijska sled
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora
                     
                  
               
                     
                        6
                     
                  
                  
                     
                        Zanesljivi računalniški sistemi za računovodstvo, shranjevanje in pošiljanje finančnih podatkov in podatkov o kazalnikih za namene spremljanja in poročanja
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora / notranje obveščanje in sporočanje
                     
                  
               
                     
                        7
                     
                  
                  
                     
                        Učinkovito izvajanje postopkov za preprečevanje, odkrivanje in odpravo nepravilnosti, vključno s sorazmernimi ukrepi proti goljufijam
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora
                     
                  
               
                     
                        8
                     
                  
                  
                     
                        Ustrezni postopki za pripravo letnih zaključnih računov, izjave o upravljanju ter letnega povzetka končnih revizijskih poročil in izvedenih kontrol
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora
                     
                  
               
                     
                        9
                     
                  
                  
                     
                        Primerna in popolna evidenca izterljivih, izterjanih in preklicanih zneskov 
                     
                  
                  
                     
                        odgovorni/pooblaščeni organ
                     
                  
                  
                     
                        dejavnosti nadzora 
                     
                  
               
                     
                        10
                     
                  
                  
                     
                        Ustrezen opis in ločenost funkcij, funkcionalna neodvisnost od odgovornega organa in ustrezni sistemi za zagotovitev, da ima vsak drug organ, ki izvaja revizije, potrebno funkcionalno neodvisnost in upošteva mednarodno priznane revizijske standarde
                     
                  
                  
                     
                        revizijski organ
                     
                  
                  
                     
                        notranje okolje
                     
                  
               
                     
                        11
                     
                  
                  
                     
                        Ustrezne revizije sistemov
                     
                  
                  
                     
                  
                  
                     
                        revizijski organ
                     
                  
                  
                     
                        dejavnosti nadzora
                     
                  
               
                     
                        12
                     
                  
                  
                     
                        Ustrezne revizije odhodkov
                     
                  
                  
                     
                  
                  
                     
                        revizijski organ
                     
                  
                  
                     
                        dejavnosti nadzora
                     
                  
               
                     
                        13
                     
                  
                  
                     
                        Ustrezne revizije računovodskih izkazov
                     
                  
                  
                     
                  
                  
                     
                        revizijski organ
                     
                  
                  
                     
                        dejavnosti nadzora
                     
                  
               
                     
                        14
                     
                  
                  
                     
                        Ustrezni postopki za izdajo zanesljivih revizijskih mnenj in pripravo revizijskih poročil
                     
                  
                  
                     
                        revizijski organ
                     
                  
                  
                     
                        dejavnosti nadzora
                     
                  
               
            
               Tabela 2
            
            
            
               Klasifikacija ključnih zahtev za sisteme upravljanja in nadzora glede na njihovo delovanje
            
            
                     
                        Kategorija 1
                     
                  
                  
                     
                        Dobro deluje. Izboljšave niso potrebne ali pa so potrebne le manjše izboljšave.
                     
                  
               
                     
                        Kategorija 2
                     
                  
                  
                     
                        Deluje. Potrebne so določene izboljšave.
                     
                  
               
                     
                        Kategorija 3
                     
                  
                  
                     
                        Delno deluje. Potrebne so znatne izboljšave.
                     
                  
               
                     
                        Kategorija 4
                     
                  
                  
                     
                        Dejansko ne deluje.